লরা ফরস্টার

**লরা এলিজাবেথ ফরস্টার** (১৮৫৮–১৯১৭) ছিলেন একজন অস্ট্রেলীয় চিকিৎসক, সার্জন এবং নার্স যিনি প্রথম বিশ্বযুদ্ধ চলাকালীন ফ্রান্স, বেলজিয়াম, তুরস্ক এবং রাশিয়ায় তার সেবার জন্য পরিচিত ছিলেন।

## প্রাথমিক জীবন ও শিক্ষা
লরা এলিজাবেথ ফরস্টার ১৮৫৮ সালে সিডনির শহরতলি রাইডে জন্মগ্রহণ করেন। তার পিতা উইলিয়াম ফরস্টার (১৮১৮-১৮৮২) ছিলেন একজন জমির মালিক, কবি, রাজনীতিবিদ এবং ১৮৫৯-১৮৬০ সময়কালে নিউ সাউথ ওয়েলসের প্রিমিয়ার। তার মাতা ছিলেন এলিজা জেন ওয়াল (১৮২৮-১৮৬২)। লরা এই দম্পতির ছয় সন্তানের মধ্যে পঞ্চম ছিলেন। ১৮৬২ সালে এলিজার মৃত্যুর পর উইলিয়াম মড জুলিয়া এডওয়ার্ডসকে বিবাহ করেন। ১৮৮২ সালে উইলিয়াম ফরস্টারের মৃত্যুর কিছুদিন পর লরা তার সৎ মা এবং সৎ বোন এনিডের সাথে ইংল্যান্ডে চলে যান। লরা ইংল্যান্ডেই থেকে যান।

ফরস্টার ১৮৭৯ সাল পর্যন্ত সিডনির বিভিন্ন স্কুলে পড়াশোনা করেন। ১৮৮৭ সালের ১ নভেম্বর তিনি সুইজারল্যান্ডের বার্ন বিশ্ববিদ্যালয়-এ চিকিৎসা বিজ্ঞানের শিক্ষার্থী হিসেবে ভর্তি হন। বার্ন বিশ্ববিদ্যালয়ে তিনি প্যাথলজিক্যাল ইনস্টিটিউটে ১২ সেমিস্টার কাটিয়ে পেশী স্পিন্ডল ফাইবার নিয়ে গবেষণা করেন। তিনি ১৮৯৪ সালে স্নাতক সম্পন্ন করেন এবং পরের বছর যুক্তরাজ্যে চিকিৎসা পেশায় নিয়োজিত হওয়ার সনদ লাভ করেন।

## কর্মজীবন
চিকিৎসক এবং নার্স উভয় হিসেবে প্রশিক্ষণ শেষ করার পর ফরস্টার ইংল্যান্ডে বসবাস শুরু করেন এবং অক্সফোর্ডে চিকিৎসা পেশা শুরু করেন। তিনি গ্লাসগো এবং এডিনবরার রয়্যাল কলেজ অফ ফিজিশিয়ানস অ্যান্ড সার্জনস থেকেও স্বীকৃতি লাভ করেন। ১৯০০ সালে তিনি অক্সফোর্ডের কাটলার বোল্টার ডিসপেনসারিতে মেডিকেল অফিসার হিসেবে নিযুক্ত হন। সেখানে কাজ করার সময় তিনি মানসিকভাবে অসুস্থ মহিলাদের ডিম্বাশয়ের রোগের কারণ ও প্রভাব নির্ণয়ে আগ্রহী হয়ে ওঠেন। লন্ডনের ক্লেবুরি অ্যাসাইলাম প্যাথলজি ল্যাবরেটরিতে তিনি বিভিন্ন হাসপাতাল থেকে আসা প্রায় ১০০ জন মৃত মহিলার ময়নাতদন্ত পরিচালনা করেন। ১৯০৭ সালে তিনি ডক্টর গুস্তাভ ম্যানের তত্ত্বাবধানে একটি গবেষণা পত্র প্রকাশ করেন।

গুস্তাভ ম্যানের প্রভাব এবং নিউরোহিস্টোলজিক্যাল কৌশলে দক্ষতা অর্জনের ইচ্ছা থেকে লরা ফরস্টার ১৯১০ থেকে ১৯১১ সালের মধ্যে কয়েক মাস মাদ্রিদে অবস্থিত কাজাল ইনস্টিটিউটে সময় কাটান। সেই সময়ে ডক্টর সান্তিয়াগো রামোন ই কাজাল নিউরোহিস্টোলজি বিশ্বে একজন আন্তর্জাতিকভাবে স্বীকৃত বিজ্ঞানী ছিলেন। কাজালের তত্ত্বাবধানে ১৯১১ সালে ফরস্টার তার তৃতীয় বৈজ্ঞানিক গবেষণাপত্র প্রকাশ করেন, যা সম্পূর্ণ স্পেনীয় ভাষায় লেখা ছিল। লরা ফরস্টার কাজালের ল্যাবরেটরিতে তার গবেষণায় পাখিদের মেরুদণ্ডের আঘাতের পর স্নায়ুতন্তুর অবক্ষয় স্তন্যপায়ী প্রাণীদের সাথে মিল আছে কি না তা অনুসন্ধান করেন। এটি ছিল প্রথমবার যখন এই উদ্দেশ্যে পাখিদের ওপর নিউরোফিব্রিলারি কৌশল প্রয়োগ করা হয়েছিল এবং তার ফলাফল স্তন্যপায়ী প্রাণীদের প্রক্রিয়ার সাথে সাদৃশ্য প্রদর্শন করেছিল। তাকে একজন অগ্রগামী নারী স্নায়ুবিজ্ঞানী হিসেবে বিবেচনা করা যেতে পারে।

১৯১২ সালে প্রথম বলকান যুদ্ধ শুরু হলে তিনি এপিরাস অঞ্চলে নার্স হিসেবে কাজ করতে যান, কারণ যুদ্ধক্ষেত্রে মহিলাদের চিকিৎসক হিসেবে কাজ করার অনুমতি ছিল না।

### যুদ্ধকালীন সেবা
১৯১৪ সালের সেপ্টেম্বরে প্রথম বিশ্বযুদ্ধ চলাকালীন তিনি অ্যান্টওয়ার্পে বেলজিয়ান ফিল্ড হাসপাতালে ব্রিটিশ রেড ক্রসের হয়ে কাজ শুরু করেন। তিনি ছিলেন প্রথম অস্ট্রেলীয় নারী চিকিৎসক যিনি যুদ্ধের সময় চিকিৎসাসেবা দিতে বেলজিয়ামে ভ্রমণ করেছিলেন। যখন বেলজিয়াম জার্মান বোমাবর্ষণের মুখে পড়ে, তখন ফরস্টার এবং তার সহকর্মীরা ভারী গুলিবর্ষণের মধ্যেও বেলজিয়ান এবং ব্রিটিশ সৈন্যদের সরিয়ে নেন। এরপর তিনি ফ্রান্সে যান এবং সেখানে জার্মান বোমাবর্ষণে আহত বেলজিয়ানদের সাহায্য করেন। পরবর্তীতে তিনি রাশিয়ায় চলে যান এবং পেট্রোগ্রাডের বৃহত্তম হাসপাতালের সার্জিক্যাল বিভাগে স্বেচ্ছাসেবক হিসেবে কাজ করেন, যেখানে তিনি প্রথম অস্ট্রেলীয় বা ব্রিটিশ নারী সার্জন হিসেবে অস্ত্রোপচার পরিচালনা করেন। রাশিয়ান রেড ক্রসে যোগ দিয়ে তিনি ককেশাস অঞ্চলে সেবা প্রদান করেন। সেখান থেকে তিনি তুরস্কের এরজুরুমে যান, যেখানে তিনি একটি ফিল্ড হাসপাতাল পরিচালনা করেন। ১৯১৬ সালের শেষ দিকে তিনি গ্যালিসিয়ার জালিশচিকি-তে একটি হাসপাতালের দায়িত্ব গ্রহণ করেন।

জালিশচিকি-তে তিনি ও তার কর্মীদল হাজার হাজার বেসামরিক শরণার্থীকে টাইফয়েড, স্কারলেট ফিভার এবং আমাশয়ের চিকিৎসা প্রদান করেন। বেসামরিক লোকদের পাশাপাশি তারা যুদ্ধক্ষেত্র থেকে আসা আহত রুশ সৈন্যদেরও চিকিৎসা করতেন।

## মৃত্যু
৫৮ বছর বয়সে প্রতিদিন ২০ ঘণ্টা কাজ, অনবরত বোমাবর্ষণ এবং অসুস্থ ও আহতদের বিশাল ভিড় ফরস্টারের স্বাস্থ্যের ওপর প্রভাব ফেলে। ১৯১৭ সালের ১১ ফেব্রুয়ারি জালিশচিকি-তে ইনফ্লুয়েঞ্জায় এক সপ্তাহ ভোগার পর হৃদযন্ত্রের ক্রিয়া বন্ধ হয়ে তিনি মৃত্যুবরণ করেন। তাকে জালিশচিকি-তে রুশ রীতি অনুযায়ী সমাহিত করা হয়।

## তথ্যসূত্র

বিষয়শ্রেণী:১৮৫৮-এ জন্ম
বিষয়শ্রেণী:১৯১৭-এ মৃত্যু
বিষয়শ্রেণী:অস্ট্রেলীয় সামরিক চিকিৎসক
বিষয়শ্রেণী:২০ শতকের অস্ট্রেলীয় নারী চিকিৎসক
বিষয়শ্রেণী:প্রথম বিশ্বযুদ্ধের অস্ট্রেলীয় নারী
বিষয়শ্রেণী:প্রথম বিশ্বযুদ্ধে নারী নার্স
বিষয়শ্রেণী:প্রথম বিশ্বযুদ্ধের নার্স
বিষয়শ্রেণী:সিডনির চিকিৎসক
বিষয়শ্রেণী:অস্ট্রেলীয় নারী স্নায়ুবিজ্ঞানী
বিষয়শ্রেণী:অস্ট্রেলীয় স্নায়ুবিজ্ঞানী
বিষয়শ্রেণী:বার্ন বিশ্ববিদ্যালয়ের প্রাক্তন শিক্ষার্থী
বিষয়শ্রেণী:নিউ সাউথ ওয়েলস কলোনির ব্যক্তি
বিষয়শ্রেণী:সুইজারল্যান্ডে বসবাসরত অস্ট্রেলীয় প্রবাসী
বিষয়শ্রেণী:প্রথম বিশ্বযুদ্ধে নিহত নার্স
বিষয়শ্রেণী:২০ শতকের নার্স
বিষয়শ্রেণী:অস্ট্রেলীয় নারী সার্জন
বিষয়শ্রেণী:অস্ট্রেলীয় নার্স
বিষয়শ্রেণী:২০ শতকের অস্ট্রেলীয় সার্জন